CELEX: 62014CN0373
Language: el
Date: 2014-07-31 00:00:00
Title: Υπόθεση C-373/14 P: Αναίρεση που άσκησε στις 31 Ιουλίου 2014 η Toshiba Corporation κατά της αποφάσεως που εξέδωσε το Γενικό Δικαστήριο (τρίτο τμήμα) στις 21 Μαΐου 2014 στην υπόθεση T-519/09: Toshiba Corporation κατά Ευρωπαϊκής Επιτροπής

29.9.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 339/15
            
         Αναίρεση που άσκησε στις 31 Ιουλίου 2014 η Toshiba Corporation κατά της αποφάσεως που εξέδωσε το Γενικό Δικαστήριο (τρίτο τμήμα) στις 21 Μαΐου 2014 στην υπόθεση T-519/09: Toshiba Corporation κατά Ευρωπαϊκής Επιτροπής
   (Υπόθεση C-373/14 P)
   2014/C 339/18
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσα: Toshiba Corporation (εκπρόσωποι: J. F. MacLennan, solicitor, A. Schulz, Rechtsanwalt, J. Jourdan, και P. Berghe, δικηγόροι)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου της 21ης Μαΐου 2014 στην υπόθεση T-519/09 Toshiba Corporation κατά Ευρωπαϊκής Επιτροπής, καθόσον με αυτήν απορρίφθηκε το αίτημα της Toshiba περί ακυρώσεως των άρθρων 1 και 2 της αποφάσεως της Ευρωπαϊκής Επιτροπής στην υπόθεση COMP/39.129 — Μετασχηματιστές ισχύος, και να ακυρώσει την εν λόγω απόφαση·
            
         
               —
            
            
               επικουρικώς, να αναπέμψει την υπόθεση στο Γενικό Δικαστήριο ώστε τούτο να αποφανθεί σύμφωνα με την απόφαση του Δικαστηρίου επί των νομικών ζητημάτων· και, εν πάση περιπτώσει,
            
         
               —
            
            
               να επιδικάσει στην Toshiba τα δικαστικά της έξοδα, περιλαμβανομένων των εξόδων στα οποία υπεβλήθη για την ενώπιον του Γενικού Δικαστηρίου διαδικασία.
            
         
      Λόγοι αναιρέσεως και κύρια επιχειρήματα
   
   Η προσφεύγουσα βάλλει κατά της αποφάσεως του Γενικού Δικαστηρίου της 21ης Μαΐου 2014 στην υπόθεση T-519/09, Toshiba Corporation κατά Ευρωπαϊκής Επιτροπής (στο εξής: η προσβαλλόμενη απόφαση), στο πλαίσιο της οποίας η Toshiba Corporation (στο εξής: Toshiba) ζήτησε την ακύρωση της αποφάσεως της Ευρωπαϊκής Επιτροπής στην υπόθεση COMP/39.129 — Μετασχηματιστές ισχύος. Με την αναιρεσιβαλλόμενη απόφαση, το Γενικό Δικαστήριο απέρριψε καθ’ ολοκληρίαν το αίτημα της Τoshiba και την καταδίκασε στα δικαστικά έξοδα. Στο πλαίσιο της υπό κρίση αναιρέσεως, η Toshiba υποστηρίζει ότι το Γενικό Δικαστήριο υπέπεσε σε πλάνη ως προς τα κατωτέρω ζητήματα:
   
               —
            
            
               
                  Πρώτος λόγος: Η Toshiba υποστηρίζει ότι το Γενικό Δικαστήριο εφάρμοσε εσφαλμένo νομικό κριτήριο αποφαινόμενο ότι οι Ιάπωνες κατασκευαστές μετασχηματιστών ισχύος είναι δυνητικοί ανταγωνιστές στην αγορά του ΕΟΧ (1) για τον λόγο ότι τα εμπόδια εισόδου στην αγορά του ΕΟΧ δεν ήταν ανυπέρβλητα και (2) βάσει της υπάρξεως Συμφωνίας Κυρίων, ενώ θα έπρεπε να είχε εξακριβώσει εάν οι Ιάπωνες και οι Ευρωπαίοι παραγωγοί είχαν συγκεκριμένες δυνατότητες να εισέλθουν την αγορά του ΕΟΧ και εάν μια τέτοια είσοδος αποτελούσε στρατηγική οικονομικώς βιώσιμη. Ελλείψει δυνητικού ανταγωνισμού μεταξύ Ιαπώνων και Ευρωπαίων παραγωγών, η Συμφωνία Κυρίων δεν είναι δυνατόν να αντιβαίνει στο άρθρο 81 ΕΚ και η Επιτροπή εστερείτο δικαιοδοσίας να κινήσει τη σχετική διαδικασία. Επομένως, η προσβαλλόμενη απόφαση του Γενικού Δικαστηρίου και η απόφαση της Επιτροπής πρέπει, αντιστοίχως, να αναιρεθούν και ακυρωθούν καθόσον αφορούν την Toshiba.
            
         
               —
            
            
               
                  Second plea: H Toshiba υποστηρίζει ότι το Γενικό Δικαστήριο παραμόρφωσε το περιεχόμενο εγγράφου με το οποίο έτερος διάδικος δήλωνε ότι δεν θα προσφύγει κατά των πορισμάτων της Επιτροπής. Η Επιτροπή έκρινε ότι η επιστολή αντικατέστησε τις προηγούμενες δηλώσεις του εν λόγω διαδίκου, με τις οποίες επιβεβαίωνε ότι δεν είχε πραγματοποιήσει πωλήσεις εντός του ΕΟΧ. Εντούτοις, τούτο αποτελεί παραμόρφωση των αποδεικτικών στοιχείων επί των οποίων το Γενικό Δικαστήριο στηρίχθηκε για να καταλήξει στο συμπέρασμα ότι τα εμπόδια για την είσοδο στην αγορά του ΕΟΧ δεν ήταν ανυπέρβλητα. Επομένως, η Toshiba υποστηρίζει ότι η προσβαλλόμενη απόφαση του Γενικού Δικαστηρίου και η απόφαση της Επιτροπής πρέπει, αντιστοίχως, να αναιρεθούν και να ακυρωθούν.
            
         
               —
            
            
               
                  Τρίτος λόγος: Η Toshiba υποστηρίζει ότι το Γενικό Δικαστήριο παρέσχε αντιφατική αιτιολογία, εφάρμοσε εσφαλμένο νομικό κριτήριο για τη δημόσια αποστασιοποίηση και παραβίασε την αρχή της προσωπικής ευθύνης, αποφαινόμενο ότι το επιχείρημα της Toshiba όσον αφορά τη μη συμμετοχή της στη σύσκεψη της Ζυρίχης το 2003 ήταν «αλυσιτελές». Επομένως, η προσβαλλόμενη απόφαση του Γενικού Δικαστηρίου και η απόφαση της Επιτροπής πρέπει, αντιστοίχως, να αναιρεθούν και να ακυρωθούν καθόσον καταλήγουν στο συμπέρασμα ότι η Toshiba συνέχισε να συμμετέχει στη Συμφωνία Κυρίων έως τον Μάιο του 2003.
            
         
               —
            
            
               
                  Τέταρτος λόγος: Η Toshiba υποστηρίζει ότι το Γενικό Δικαστήριο ερμήνευσε εσφαλμένα την παράγραφο I8 των Κατευθυντήριων Γραμμών για τα πρόστιμα, εφαρμόζοντας τα μερίδια της παγκόσμιας αγοράς ως μέτρο προσδιορισμού της συμμετοχής των μερών στην παράβαση. Επομένως, η προσβαλλόμενη απόφαση του Γενικού Δικαστηρίου και η απόφαση της Επιτροπής πρέπει, αντιστοίχως, να αναιρεθούν και να ακυρωθούν καθόσον υπολογίζουν το πρόστιμο εις βάρος της Toshiba βάσει του παγκόσμιου μεριδίου αγοράς της και το εν λόγω πρόστιμο πρέπει να μειωθεί αναλόγως.